Dilemmaet er så arketypisk, at det bruges til at beskrive de umulige valg, vi undertiden stilles over for, for hvad skal man vælge: pest eller kolera?

Men verden udvikler sig som bekendt, og det samme gør sig gældende for lægevidenskaben, der daglig undersøger, analyserer og behandler de sygdomstilstande, vi mennesker rammes af. Hele tiden bliver vi klogere, og derfor er det oplagt, at vores muligheder for at træffe oplyste valg stedse forbedres.

Derfor er det nu på tide igen at stille spørgsmålet til fagkundskaben: Hvis et menneske blev sat i en situation, hvor det skulle vælge mellem pest- og kolerasmitte, hvad ville så være det bedste valg, hvis udgangspunktet er et ønske om at overleve med færrest mulige smerter og komplikationer?